“อมตะวีเอ็น” จ่อขายหุ้น IPO จำนวน 139 หุ้น คาดเข้าเทรด SET กลางเดือนหน้า
"อมตะวีเอ็น" หรือ AMATAVN ผู้ประกอบธุรกิจการลงทุนในบริษัทที่พัฒนา-ประกอบกิจการนิคมอุตสาหกรรม และกิจการที่เกี่ยวเนื่องในเวียดนาม ซึ่งเป็นบริษัทย่อยของ AMATA จ่อขายหุ้น IPO จำนวน 139 หุ้น เร็วๆ นี้ คาดเข้าเทรด SET กลางเดือน ธ.ค.58 โดยมีธนาคารไทยพาณิชย์ –บล.โอเอสเค (ประเทศไทย) เป็นที่ปรึกษาทางการเงิน
3 พ.ย. 2558

ผู้สื่อข่าวรายงานว่า แหล่งข่าวจากที่ปรึกษาทางการเงิน (FA) ของบริษัท อมตะ วีเอ็น จำกัด (มหาชน) หรือ AMATAVN คาดการณ์ว่าหุ้น บริษัท อมตะ วีเอ็น จำกัด (มหาชน) จะเข้าซื้อขายใน SET กลางเดือน ธ.ค.นี้ หลังบริษัทเตรียมขายหุ้นให้กับประชาชนทั่วไปครั้งแรก(IPO) ในเร็วๆ นี้ ขณะที่โบรกเกอร์ประเมินราคาเหมาะสมจะอยู่ในช่วง 9-10 บาท/หุ้น
ทั้งนี้ อมตะ วีเอ็น เป็นบริษัทย่อยของบริษัท อมตะ คอร์ปอเรชั่น จำกัด (มหาชน) หรือ AMATA ซึ่งประกอบธุรกิจการลงทุนในบริษัทที่พัฒนา และประกอบกิจการนิคมอุตสาหกรรม และกิจการที่เกี่ยวเนื่องในเวียดนาม โดยมีแผนจะขายหุ้น IPO จำนวน 166,370,000 หุ้น มูลค่าที่ตราไว้หุ้นละ 0.50 บาท
โดยจะจัดสรรไม่เกิน 42,680,000 หุ้น หรือราว 25% ของหุ้นเพิ่มทุนอมตะ วีเอ็น ให้แก่ผู้ถือหุ้นของ AMATA ซึ่งมีสิทธิจองซื้อหุ้นเพิ่มทุนอมตะ วีเอ็น ในอัตราส่วน 25 หุ้นของ AMATA ต่อ 1 หุ้นสามัญเพิ่มทุนของอมตะ วีเอ็นคงเหลือหุ้นที่จะขาย IPO จำนวน 139,832,400 หุ้น โดยมีธนาคารไทยพาณิชย์ จำกัด (มหาชน) และ บมจ. หลักทรัพย์ โอเอสเค (ประเทศไทย) เป็นที่ปรึกษาทางการเงิน
ส่วนหุ้นที่เหลือจำนวนไม่เกิน 123,690,000 หุ้น รวมกับหุ้นที่เหลือจากการจัดสรรให้ผู้ถือหุ้นของ AMATA ก็จะจัดสรรให้กับประชาชนทั่วไปต่อไป โดยภายหลังการเสนอขายหุ้น IPO ครั้งนี้แล้ว AMATA จะเป็นผู้ถือหุ้นทั้งทางตรงและทางอ้อมในอมตะ วีเอ็น ในสัดส่วน 72.91% จากเดิม 83.33%
 